Telkom Mobile 1ste om data-oordrag toe te laat | Netwerk24
Deur William Horne 26 November 2018 16:00
Die Hillbrow-toring, wat deur Telkom bedryf word, in die nag in Johannesburg afgeneem. Foto: Argief
Telkom is vandag die eerste netwerk in Suid-Afrika om verbruikers toe te laat om hul data oor te dra en/of te hou sonder dat dit verval.
Die besluit is deel van die nuwe datareëls wat deur die Onafhanklike Kommunikasieowerheid van Suid-Afrika (Okosa) ingestel is en wat van 28 Februarie 2019 van toepassing is.
Verbruikers op enige van Telkom se selfoonpakkette kan van Maandag af hul data oordra aan enige ander Telkom Mobile-kliënt. Met betrekking tot Okosa se vereiste dat ongebruikte data nie meer aan die einde van elke maand mag verval nie, laat Telkom nou toe dat data vir ses maande geldig sal wees voordat dit sal verval.
Telkom is die eerste netwerk om dié funksionaliteit te bied.
Die aanvanklike sperdatum vir die toepassing van Okosa se nuwe datareëls was 8 Junie 2018, maar Cell C het toe in ’n dringende hofaansoek om uitstel gevra. Vergunning is toegestaan, maar Okosa het teen die hof se uitspraak geappelleer.
Midde dié onsekerheid wag verbruikers nog op die meeste netwerke om Okosa se nuwe reëls toe te pas.
Telkom was nog altyd die baanbreker met data. Ons het laer datapryse vir verbruikers gebied en die implementering van (Okosa se) kliëntediens-handves is nog ’n manier om ons kliënte se belange te beskerm
Andrew Dawson, hoof van Telkom se mobiele produkte en dienste, het verduidelik dat Telkom voortgegaan het met die toepassing van die nuwe reëls omdat dit “die regte ding is om te doen”.
“Telkom was nog altyd die baanbreker met data. Ons het laer datapryse vir verbruikers gebied en die implementering van (Okosa se) kliëntediens-handves is nog ’n manier om ons kliënte se belange te beskerm,” sê Dawson.
Benewens die reëls oor die oordrag en verstryking van data, sluit Okosa se nuwe reëls in dat netwerke hul kliënte inlig sodra 50% en dan 80% van hul beskikbare data opgebruik is, en weer as die verbruiker niks data oor het nie. Verder mag netwerke nie meer buitebondeltariewe hef vir die gebruik van data nie, tensy die kliënt pertinent daartoe ingestem het.
Telkom voldoen reeds sedert Oktober aan dié laaste twee vereistes.
Meer oor: Telkom Mobile | Vodacom | Mtn | Cell C | Data | Datakoste | Selfoonmaatskappye | Tegnologie | Telekommunikasie | Okosa | Selfoonnetwerk
Datapryse kan daal nadat Vodacom, Telkom saamwerk
Dit reën kliënte by Vodacom soos prys van data val